Huktawanmi runakunata Jesus nirqa:
—Ñoqam kani runakunapa achkiynin,
pipas qatiwaqniyqa manam tutayaypichu purinqa,
payqa kanqa kawsay qokuq achkiyoqmi —nispa.
Chaymi fariseokuna nirqa:
—Qamqa favornillaykipim rimachkanki,
chayqa manam cheqapchu —nispa.
Jesusñataqmi nirqa:
—Favornillaypi rimaptiypas rimasqayqa cheqapmi,
ñoqaqa yachanim maymantam hamusqaytapas chaynataq maymanmi risqaytapas,
qamkunam ichaqa mana yachankichikchu maymantam hamusqaytapas nitaq maymanmi risqaytapas.
Qamkunaqa juzgankichik runakuna hinallam.
Ñoqaqa manam pitapas juzganichu.
Juzgaptiyqa cheqapcha kanman.
Ñoqaqa manam sapallaychu kachkani aswanqa kachamuwaqniy Taytaypiwanmi.
Leynikichikpim nichkan “Iskay testigopa nisqanmi creenaqa” nispa.
Kikiymi kani huknin testigo,
kachamuwaqniy Taytayñataqmi huknin kaq testigo.
Hinaptinmi fariseokuna nirqaku:
—¿Maypitaq kachkan taytaykiqa?
—nispa.
Chaymi Jesusñataq nirqa:
—Qamkunaqa manam reqsiwankichikchu nitaqmi Taytaytapas reqsinkichikchu,
ñoqata reqsiwaspaykichikqa Taytaytapas reqsiwaqchikmi —nispa.
Templopi yachachispanmi chaynataqa nirqa ofrenda chaskinankupa waqtanpi,
manam pipas presochayta atirqachu manaraq tiempon chayamusqanrayku.
Huktawanmi Jesus nirqa:
—Ñoqa pasakuptiymi qamkuna maskawankichik hinaspam huchaykichikpi wañunkichik.
Ñoqapa kasqaymanqa qamkunaqa manam chayayta atiwaqchikchu —nispa.
Judiokunañataqmi nirqaku:
—¿Kikillanchu wañurachikunqa?
¿Chaychu nin:
“Ñoqapa kasqaymanqa qamkunaqa manam chayayta atiwaqchikchu” nispa?
Jesusmi nirqa:
—Qamkunaqa kankichik kay pachallamantam,
ñoqañataqmi kani hanaq pachamanta.
Qamkunaqa kankichik kay pachapi kaqmi,
ñoqam ichaqa mana kay pachapi kaqchu kani.
Chaymi nirqaykichik “Huchaykichikpim wañunkichik” nispa.
Pim kasqayta mana creespaykichikqa huchaykichikpim wañunkichik.
Hinaptinmi tapurqaku:
—Chaynaqa ¿pitaq qamqa kanki?
—nispa.
Jesusñataqmi nirqa:
—Ñam nirqaykichikña puntamantaraq.
Achkam qamkunamanta ninay kachkan juzganaypaq.
Kachamuwaqniyqa cheqapmi chaymi paymanta uyarisqayta runakunaman willani —nispa.
Paykunaqa manam entiendeyta atirqakuchu Taytanmanta nisqantaqa.
Chaymi Jesus nirqa:
—Diosmanta Hamuq Runata chakataruwaspaykichikñam yachankichik pim kasqayta.
Tukuy imatapas manam kikillaymantachu rurani,
Taytaypa yachachiwasqallantam ñoqaqa willaykichik.
Kachamuwaqniyqa ñoqawanmi kachkan,
Taytaqa manam sapallaytachu saqeruwan chaymi ñoqaqa paypa agradonpaq tukuy tiempo rurani —nispa.
Jesus chaynata niptinmi achkaq iñirqaku payman.